Daspò di une tratative lungje e ingredeade, ai 2 di Fevrâr, i rapresentants politics unioniscj e republicans a àn cjatât un acuardi sul trasferiment des competencis su la justizie e su la polizie locâl dal guvier di Londre a chel de Irlande dal Nord. Chest passaç di competencis al jere previodût ancjemò dai acuardis di Sant Andree dal 2006, ma nol jere stât inmò metût in vore par vie dai pidiments jevâts dai partîts unioniscj. Par evitâ che la cuestion e fasès colâ il guvier nordirlandês e e puartàs a elezions anticipadis, a Béal Feirste / Belfast a jerin rivâts ancje il prin ministri britanic Gordon Brown e chel irlandês Brian Cowen. Se l'acuardi al sarà confermât de Assemblee de Irlande dal Nord, che e je clamade a votâlu ai 9 di Març, il passaç di podês al varès di jessi metût in at dentri dai 12 di Avrîl. Par garantî il plui pussibil la imparzialitât inte gjestion de justizie si varà di cjatâ fûr un ministri de justizie e un comandant de polizie che a gjoldin dal consens dai rapresentants de comunitât unioniste e di chê nazionaliste – republicane. Cun di plui, il ministri de justizie al varà une autonomie gruesse intes sôs decisions e intai rapuarts cul rest dal esecutîf nordirlandês: dut chest par garantî la plui largje indipendence e imparzialitât dal sisteme judiziari. Par dongje, si à decidût une revision dal mecanisim par decidi su lis paradis dal Ordin di Orange che, intai agns stâts, a son stadis dispès la cause di episodis di violence cuintri de comunitât nazionaliste. L'intindiment al reste chel di cjatâ une mediazion tra i dirits dai residents e chei di cui che al cjape part aes paradis, se dal câs ancje cul jutori di esperts esternis. I detais in proposit a varessin di rivâ tal zîr di trê setemanis. L'acuardi al previôt ancje che si metin sù dai grups di vore par miorâ e sveltî lis ativitâts di guvier, par cjatâ fûr dai acuardis sui ponts di contrast tra i rapresentants des dôs comunitâts, e par meti in vore chei aspiets dai acuardis di Sant Andree che a restin ancjemò su la cjarte. Tra chescj, il Sinn Féin al sburte par che si rivi cence altris ritarts a di une leç par difindi e par promovi la lenghe irlandese.
Font: BBC, 05/02/10
fur_Latn cat_Latn